SAPPE กำไร Q2/62 สดใส
SAPPE ปรับขึ้นรอบใหม่ โบรกฯมองแนวโน้มกำไร Q2 สดใส แม้รายได้ส่งออกแผ่วลงเล็กน้อย ครึ่งปีหลังยังดีต่อเนื่อง ขยับราคาเป้าแตะ 25 บาท
SAPPE ปรับขึ้นรอบใหม่ โบรกฯมองแนวโน้มกำไร Q2 สดใส แม้รายได้ส่งออกแผ่วลงเล็กน้อย ครึ่งปีหลังยังดีต่อเนื่อง ขยับราคาเป้าแตะ 25 บาท
27 ก.ค. 2562

คุณค่าบริษัท
จากราคาบนกระดานของหุ้น SAPPE หรือ บริษัท เซ็ปเป้ จำกัด (มหาชน) ที่มีการปรับตัวขึ้นรอบใหม่ นักวิเคราะห์ บล.ฟินันเซีย ไซรัส คาดการณ์กำไรสุทธิไตรมาส 2 ปี 2562 อยู่ที่ 139 ล้านบาท (เพิ่มขึ้น 20.9% จากไตรมาสก่อน, และเพิ่มขึ้น 17.8% จากงวดเดียวกันของปีก่อน) หากไม่รวมค่าใช้จ่ายตั้งสำรองผลประโยชน์พนักงาน 4.7 ล้านบาท คาดมีกำไรปกติอยู่ที่ 144 ล้านบาท (เพิ่มขึ้น 35.8% จากไตรมาสก่อน, เพิ่มขึ้น 12.5% จากงวดเดียวกันของปีก่อน)
แม้คาดรายได้ส่งออกจะแผ่วลงเล็กน้อย เพราะยังมีลูกค้าบางรายติดปัญหาจากความวุ่นวายในประเทศของลูกค้าเอง และบริษัทได้รับผลกระทบจากค่าเงินบาทแข็งค่า แต่คาดได้รับการชดเชยทั้งหมดจากการรับรู้รายได้ผลิต BLUE เต็มไตรมาส และรับรู้รายได้จาก All Coco จึงคาดรายได้รวมจะเติบโตราว 18.9% จากไตรมาสก่อน และ 9% จากงวดเดียวกันของปีก่อน ทำจุดสูงสุดใหม่ที่ระดับ 923 ล้านบาท
นอกจากนี้คาดอัตรากำไรขั้นต้นจะยังทรงตัวได้อยู่ที่ 37.3% ใกล้เคียงไตรมาส 1/2562 แต่เพิ่มขึ้นจาก 36.2% ในไตรมาส 2/2561 แม้ Product Mix จะเปลี่ยนไปเพราะมาร์จิ้นของ BLUE ต่ำกว่าสินค้าแบรนด์ของบริษัท และคาดต้นทุนมะพร้าวของ All Coco สูงขึ้นตามฤดูกาล แต่ได้รับการชดเชยทั้งหมดด้วย Economies of Scale ที่สูงขึ้น จากอัตราการใช้กำลังการผลิตที่เพิ่มขึ้นสู่ระดับ 70-75% จาก 68% ในไตรมาส 1/2562 และมาจากต้นทุนเม็ดพลาสติกที่ถูกลง จากการ Sourcing ร่วมกับพันธมิตรรายใหญ่อย่าง Danone
ขณะที่ค่าใช้จ่ายยังทรงตัวใกล้เคียงไตรมาสก่อน เพราะไม่มีการออกสินค้าใหม่เพิ่มขึ้น แต่ด้วยรายได้ที่โตดี คาดสัดส่วนค่าใช้จ่ายต่อรายได้จะลดลงมาอยู่ที่ 18.3% จาก 21.2% ในไตรมาส 1/2562 และ 18.9% ในไตรมาส 2/2561 ด้วยภาพรวม Operation ของบริษัทที่ดูดีขึ้น สามารถหักล้างผลลบจากคาดธุรกิจ All Coco จะพลิกเป็นขาดทุนเล็กน้อยในไตรมาสนี้ และจะรับรู้ส่วนแบ่งขาดทุนจากบริษัทร่วมทุนกับ Danone เพิ่มขึ้น แต่ยังเป็นการขาดทุนที่น้อย เพราะบริษัทถือหุ้นเพียง 25% จึงคาดกำไรปกติไตรมาส 2/2561 จะทำจุดสูงสุดในรอบ 9 ไตรมาส
หากกำไรปกติไตรมาส 2/2562 เป็นไปตามคาด บริษัทจะมีกำไรปกติครึ่งปีแรก อยู่ที่ 250 ล้านบาท (เพิ่มขึ้น 7.8% จากงวดเดียวกันของปีก่อน) แนวโน้มกำไรอาจจะอ่อนตัวลงในช่วงครึ่งปีหลัง เมื่อเทียบกับครึ่งปีแรก ด้วยผลของฤดูกาล แต่มีโอกาสที่จะลดลงไม่มาก เพราะบริษัทยังมีแผนออกสินค้าใหม่มากขึ้นในช่วงครึ่งปีหลังทั้งในส่วนของ SAPPE เอง และ BLUE มีแผนออกรสชาติใหม่ เพราะ 3 รสชาติเดิมได้รับการตอบรับที่ดีมาก และมีรายได้รวมถึงผลขาดทุนดีกว่าเป้าหมายของบริษัท จึงมีโอกาสที่จะถึงจุดคุ้มทุนได้เร็วกว่าเป้าที่กำหนดไว้ภายใน 2 ปี
คาดน่าจะมีอัตราการใช้กำลังการผลิตสูงขึ้นได้ต่อเนื่องสู่ระดับเต็มที่ที่ราว 80-85% ในขณะที่คาดกำไรครึ่งปีหลัง จะเติบโตโดดเด่นจากงวดเดียวกันของปีก่อน โดยเฉพาะไตรมาส 3/2562 คาดโตสูงต่อเนื่องราว 23-50% จากงวดเดียวกันของปีก่อน เพราะฐานที่ต่ำมากในปีก่อน จากต้นทุนเม็ดพลาสติกปรับตัวขึ้นแรง ทั้งนี้ด้วยแนวโน้มกำไรไตรมาส 2/2562 ที่สดใสกว่าที่เคยคาด และคาดยังดีต่อเนื่องในครึ่งปีหลัง จึงปรับเพิ่มกำไรปกติปี 2562 ขึ้น 11.5% เป็น 424 ล้านบาท (เพิ่มขึ้น 23.3% จากงวดเดียวกันของปีก่อน)
ทั้งนี้ปรับเพิ่มราคาเป้าหมายปีนี้ขึ้นเป็น 25 บาท จากเดิม 22 บาท  (อิง P/E เดิม 18 เท่า) แนะนำ “ซื้อ”
…
ผู้ถือหุ้นรายใหญ่
1.น.ส.ปิยจิต รักอริยะพงศ์ 54,260,223 หุ้น 17.83%
2.นายอดิศักดิ์ รักอริยะพงศ์ 52,239,257 หุ้น 17.16%
3.นายอานุภาพ รักอริยะพงศ์ 46,736,574 หุ้น 15.36%
4.นายธนรัตน์ รักอริยะพงศ์ 46,148,442 หุ้น 15.16%
5.UBS AG SINGAPORE BRANCH 20,000,000 หุ้น 6.57%
รายชื่อกรรมการ
นายนที อ่อนอิน ประธานกรรมการ
นายอดิศักดิ์ รักอริยะพงศ์ ประธานกรรมการบริหาร, รองประธานกรรมการ
น.ส.ปิยจิต รักอริยะพงศ์ ประธานเจ้าหน้าที่บริหาร, กรรมการ
นายอนันท์ รักอริยะพงศ์ กรรมการ
นายอานุภาพ รักอริยะพงศ์ กรรมการ